《王丞相生辰》
宋代·喻良能

金华千仞摩穹苍，双溪迢迢碧流长。
清淑之气从风翔，霜缣雾縠不足当。
真贤挺生金玉相，上撷屈艳薰班香。
畴昔视草居明光，鸿文大册压常杨。
既升紫枢兵气扬，运筹决胜如子房。
鸿钧一气转混茫，相吉崇璟何足方。
直与夔龙为雁行，烟火万里俱耕桑。
冠带百蛮走梯航，玉皇案前勤赞襄。
坐令我宋如虞唐，中书事业殊未央。
二十四考嗤汾阳，北堂西母寿而康。
荣封大国富井疆，锦衣命服粲煌煌。
麻姑一半鬓未霜，亭亭玉树阶兰芳。
徽献凝操书道昌，向来王谢今只王。
十倍江左浩莫量，四海同词祝寿觞。
愿公寿比赤松强，永作一柱扶明堂。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。